28ê kanûna 2011î de bêvengîya şewe bi vengê bombayan ê ke sînorê nêzdîyê dewa Roboskî ra ameyêne xera bîye. 19ê înan domanî 34 hemwelatijan ke bazirganîye serê sînorî ra agêrayêne teyarayanê şerî yê F-16î yê TSKyî înan ser o bombayî varnayî û ê qetil kerdî.
19ê ci domanî 34 kesê ke Qirkerdişê Roboskî de hetê bombayanê teyarayanê şerî yê dewleta tirke ra amebî qetilkerdene wina yê:
Karker Encu: Wexto ke ame qetilkerdene 16 serre bi. Dima ke dibistana mîyanêne qedîna rewşa ekonomîke ra dest pê bazirganîya sînorî kerd.
Seyîtxan Encu: Wexto ke ame qetilkerdene 21 serre bi. Seyîtxan wendekarêko serkewte bi. La rîyê feqîrîye ra dibistane ca verde. Wextêk Îstanbul de xebitîyo. Seba ke keda destê xo nêgirewte agêra Roboskî bira daye ke bazirganîya sînorî biko. Seyîtxan bazirganîya xo ya yewîne de bi hedefê bombayanê dewleta tirke.

Nadîr Alma: Wexto ke ame qetilkerdene 17 serre bi. Nadîr domanîya xo ra anta hetê dormeyê xo ra ameyêne naskerdene. Seba ke di birayê ci leşkerîye kerdêne neçare mend ke debarê keyeyê xo bikero. Coka sey zaf domananê Roboskî verê xo da bazirganîya sînorî.
Mehmet Alî Tosun: Wexto ke ame qetilkerdene 24 serre bi. Mehmet wextêk Iraq de xebitîya. Dima agêra Roboskî. Mehmet Alî dewe de nêeşkîya kar bivîno û dest pê bazirganîya sînorî kerd. Seba ke qatirê ci çinêbi embazê xo ra qatirê ey kîra kerd û şi ver bi sînorî.

Şervan Encu: Wexto ke ame qetilkerdene 19 serre bi. Şervan dima ke dibistane ra fek vera da, şi Îstanbul. Dima bi israrê keyeyê xo agêra Roboskî. Şervan bi qatirê xo ge ge şîyêne ver bi sînorî. Wexto ke ame qetilkerdene qetirê ci ra ame şinasnayene ke Şervan ci ra zaf heskerdene.
Nevzat Encu: Wexto ke ame qetilkerdene 19 serre bi. Newzat hem futbol ra hem zî wendişî ra zaf hes kerdêne. Ge ge babîya xo reyde şîyêne bazirganîya sînorî zî. Wexto ke ame qetilkerdene sinifa peyêne ya lîse de bî.
Osman Kaplan: Wexto ke ame qetilkerdene 31 bi. Zewijnaye û babîyê 5 domanan bi. Osman seba ke miqatê keyeyê xo, domananê xo û birayanê xo yê sêwiran bibo şi ver bi sînorî û hînî anêgero.

Ozcan Uysal: Wexto ke ame qetilkerdene 18 serre bi. Ozcan ge ge şîwanîye kerdêne ge ge zî şîyêne ver bi sînorî. Ozcan şîwanîye ra û koyan ra zaf hes kerdêne. Dima ke şi ver bi sînorî mabênê koyan de wefat kerd.

Selîm Encu: Wexto ke ame qetilkerdene 39 serre bi. Zewijnaye û babîyê 3 domanan bi. Selîm yew ewladê keyeyî bi û seba ke debarê keyeyê xo biko şîyêne ver bi sînorî. Selîm wayîrê di domananê astengkerdeyan bi. Wexto ke ame qetilkerdene cin3iay ci diganî bibî.

Vedat Encu: Wexto ke ame qetilkerdene 18 serre bi. Vedat hamnanan de operatorîya makîneya karî kerdêne zimistanan de zî şîyêne ver bi sînorî.

Muhammet Encu: Wexto ke ame qetilkerdene Wendekarê sinifa 7. bi. Keyeyê xo ra israr kerd ke embazanê xo reyde şoro sînorî.

Mahmsûm Encu: Wexto ke ame qetilkerdene 17 serre bi. Wendekarêko serkewte bi. Seba ke mesrafê ehlîyetê wesayîtî peyda biko şi ver bi sînorî. Sey embazanê xo yê bînan sînor ser o wefat kerd.

Bîlal Encû: Wexto ke ame qetilkerdene 16 serre bi. Seba ke babîyê ci astengdar bi debarê keyeyî kerdêne. Roja ke ame qirkerdene dibistane ra agêrabi, kincê xo vurnabi û şibi ver bi sînorî.

Erkan Encu: Wexto ke ame qetilkerdene 13 serre bi. Erkan sinifa 7. de bi. A roje wexto ke dibistane ra agêra kincê xo vurnayî û şi bazirganîya sînorî. O şîyayîşê ci yo diyîn ê peyên bi.
Husnu Encu: Wexto ke ame qetilkerdene 20 serre bi. Kekê şîyêne sînorî la seba ke o şibi leşkerîye hînî o şîyêne sînorî. Zewijnaye bi. Nêwaştêne şoro sînorî. Wexto ke ame qetilkerdene cinîya dicanî bîye.

Savaş Encu: Wexto ke ame qetilkerdene 14 serre bi. Seba ke nêeşkîyo ziwanê tirkî bimuso dibistane war verda û dest pê şîwanîye kerd. Kutikê xo ra zaf hes kerdêne. Wexto ke ame qetilkerdene kutikê ci dewe terikna û anêgera.

Cîhan Encu: Wexto ke ame qetilkerdene 19 serre bi. Babîyê ci nêweşîyêkî ra merdibi. Debarê keyeyê xo bi bazirganîya sînorî kerdêne.
Cemal Encu: Wexto ke ame qetilkerdene 17 serre bi. Her roje seba dibistane 5 kîlometre rayîr şîyêne û waştêne bibo mamosta. Seba mesrafa dibistane şi bazirganîya sînorî.

Serhat Encu: Wexto ke ame qetilkerdene 15 serre bi. Seba ke 2 birayanê ci Zanîngeh de wendêne ey debarê keyeyî kerdêne. Wexto ke reya peyêne kekê xo de qisey kerd kekê ci vat pereyê ci çin o ke abigêro dewe. Serhatî vat o do ci rê bazirganîya sînorî ra dima bierşawo. Serhat a roje ame qetilkerdene.
Hamza Encu: Wexto ke ame qetilkerdene 21 serre bi. Dima ke dibistane war verda şi teberê şaristanî de xebitîya. Bi israrê dadîya xo amadekarîya zewajî kerdêne.

Celal Encu: Wexto ke ame qetilkerdene 15 serre bi. Dima ke dadîya ci 2008 de merde zaf dej ant. Dibistane ra zaf hes kerdêne la feqirîye ra şi sînorî.

Şerafettîn Encu: Wexto ke ame qetilkerdene 18 serre bi. Domanîya xo de dadîya ci merde. Hem miqatê babîyê xo hem zî way û birayanê xo bîyêne. Seba ke debarê keyeyî biko şi sînorî. Wexto ke ame qetilkerdene hetê dadîya xo de ame definkerdene.
Selam Encu: Wexto ke ame qetilkerdene 22 serre bi. Wendekarê sinifa peyêne ya zanîngehî bi. Seba pereyê kitabanê xo muracatê Qeymeqamîye kerd. Qeymeqamî ci rê vat ''Bê mi reyde bixebite''. Seba ke sewbîna çareya ey nêmende şi sînorî.
Bedran Encu: Wexto ke ame qetilkerdene 13 serre bi. Serra xo ya qijkeke de bi dest û lingê babîyê xo yê astengdarî. Seba ke way û birayanê xo rê solan bihêrîno babîyê xo reyde şi sînorî.

Fadil Encu: Wexto ke ame qetilkerdene 20 serre bi. Futbol ra zaf hes kerdêne û terefgîrê Fenerbahçe bi. Formaya Fenerbahçe tim ci ser o bi. Wexto ke ame qetilkerdene babîyê ci o formaya ci ra şinasna.
Huseyîn Encu: Wexto ke ame qetilkerdene 20 serre bi. 6 serrî bîyî ke şîyêne sînorî. Seba debarê keyeyê xo şîyêne sînorî û hetê TSK ra ame qetilkerdene.

Aslan Encu: Wexto ke ame qetilkerdene 17 serre bi. Her wext kekê xo Xelîlî reyde şîyêne sînorî. Dima ke kekê ci mayîn ra merd kar mend milê ci ser.

Şivan Encu: Wexto ke ame qetilkerdene 13 serre bi. Seba ke babîyê ci Şivan Perwer ra zaf heskerdêne nameyê ci  Şîvan napa. Reya verêne şibi sînorî û ame qetilkerdene.

Orhan Encu: Wexto ke ame qetilkerdene 21 serre bi. Bi rîyê xo yê hûyayeyî namdar bi. Wexto ke nêşîyêne dibistane embazê ci ameyêne û o pers kerdêne. Seba ke coverse bihêrîno kekê xo Zeydan reyde şi sînorî.

Zeydan Encu: Wexto ke ame qetilkerdene 25 serre bi. Seba ke debarê keyeyê xo biko birayê xo Orhan reyde verê xo da sînorî û bi bombayanê TSKyî ame qetilkerdene.

Salîh Encu: Wexto ke ame qetilkerdene 16 serre bi. Salîhî her tim waştêne ke şoro bazirganîya sînorî la babîyê ci destûr nêdayêne. A roje wexto ke dibistane ra agêra tewrê embazanê xo bi û verê xo da sînorî.

Yuksel Urek: Wexto ke ame qetilkerdene 21 serre bi. Yukselî kewokan û kewan ra zaf hes kerdêne. Ge ge tamîrkarîye kerdêne ge ge şîyêne bazirganîya sînorî.

Adem Ant: Wexto ke ame qetilkerdene 19 serre bi. Ademî amadekarîya veyve kerdêne û seba ke mesrafê veyve peyda biko şîyêne sînorî.

Salîh Urek: Wexto ke ame qetilkerdene 18 serre bi. Yarîyan ra û viraştişê resiman ra hes kerdêne. Feqîrîye ra verê xo da sînorî.
